
EMLÉKEZTETŐ
Készült a Győr-Moson-Sopron Megyei Mérnöki Kamara 2011. 11. 14. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16. II.em. 215. 
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt és leendő időszak történéseiről

· Jogosultságok táblázata

· Szabványügyi kérdések 

· Választmányi ülés

· OTSZ - villámvédelem

· Megállapodás a Kereskedelmi és Iparkamarával
· Katasztrófavédelem

· Honlap és tagnyilvántartó

Bartal György elnök

2. Beszámoló a Felügyelő Bizottság munkájáról

Dr. Baksai Róbert FB elnök
3. Beszámoló az Oktatási Bizottság munkájáról

Dr. Neiger Róbert elnökségi tag

4. Tagfelvételek, engedélyek, fellebbezések. 

Barcsai Éva Magdolna titkár

5. Egyebek – Bál, Évzáró

1. Napirendi pont: Tájékoztatás az elmúlt és leendő időszak történéseiről
Bartal György elnök az alábbiakról tájékoztatta az Elnökséget:
Jogosultságok táblázata
Az MMK a területi kamarák és a szakmai tagozatok részére megküldte a mérnöki kamarai tervezői és szakértői jogosultságok táblázatos összefoglalóját. Az anyag sok helyen hiányos, pontatlan volt, ezért átdolgoztuk, kiegészítettük. A módosított táblázatot az észrevételeinkkel együtt visszaküldtük az országos kamarának. Megköszönték a javítást, egyúttal tájékoztattak arról, hogy az összefoglaló véglegesítése a következő titkári értekezlet egyik napirendi pontja lesz.
November 1-től az MMK új főtitkára, dr. Molnár Gábor is munkába állt, bár ezt hivatalosan még nem jelentették be a területi kamaráknak. Ő vélhetően 2012. január 1-től lesz önálló főtitkár. Az új főtitkár december végéig Szőllőssy Gáborral együtt látja el a főtitkári teendőket (januártól Szőllőssy Gábor átkerül a Nonprofit Kft-hez).
Szabványügyi kérdések
Az MSZT szabványosító menedzserétől érkezett tájékoztatás, mely szerint a szállásépületek tervezési előírásaival foglalkozó szabványok közül néhányat felül kell vizsgálni. A szabványok tartalmával kapcsolatban módosítási, korszerűsítési javaslatokat kértek.
Választmányi ülés
Az MMK Választmányi ülése 2011. november 18-19-én Szekszárdon lesz, kamaránkat Bartal György elnök képviseli.

OTSZ - villámvédelem
A 2012. január 1. napjától hatályba lépő Katasztrófavédelmi törvény értelmében minden építészeti-műszaki tervdokumentáció része kell, hogy legyen a tűzvédelmi dokumentáció. A tűzvédelmi műszaki leírás elkészítéséhez a felelős tervező köteles tűzvédelmi tervezőt igénybe venni.
A villámvédelmi tervezésre vonatkozó jogosultság engedélyezésének feltételeit a 28/2011. (IX.6.) BM rendelet szabályozza. A jogosultság megszerzésének egyik feltétele a villámvédelmi vizsga letétele. Jelenleg sem a rendeletben előírt akkreditált villámvédelmi tanfolyam, sem a vizsgalehetőség nem áll rendelkezésre, ezért az MMK Elnöksége – átmeneti intézkedésként – a következő határozatot hozta: a Mérnöki Kamara az akkreditált tanfolyamok és a vizsgáztatás beindításáig a kérelmező épületvillamossági tervezők részére – a vizsgakötelezettség teljesítésének 2012. április 30-ig történő előírása mellett – a villámvédelmi tervezési tevékenységet lehetővé teszi.
Fenti változás érinti a kamarai törvény módosítását is: a korábbi szakmai tagozatok mellett a kamarán belül önálló tűzvédelmi tagozat jön létre.
Megállapodás a Kereskedelmi és Iparkamarával
A szakmai továbbképzések közös szervezését rögzítő megállapodás aláírása október 25-én megtörtént.
Honlap és tagnyilvántartó
Az új honlap már üzemel, a kamarai tagnyilvántartó próbaverziója várhatóan december elejére készül el, addig a megyei névjegyzéket sem tudjuk frissíteni, de a naprakész adatok az országos névjegyzékben megtalálhatók.
Bogár Zsolt elnökségi tag beszámolt arról, hogy az MMK Választási Rendszerét Felülvizsgáló Bizottság jelentése elkészült, ezzel a Bizottság munkája lezárult. A jelentést véleményezésre továbbították a területi kamaráknak és az országos kamara elnökségének.

Az anyagba javaslatként bekerült, hogy küldöttgyűlést csak a 800-1000 fő taglétszámmal rendelkező területi kamarák tartsanak.
2. Napirendi pont: Beszámoló a Felügyelő Bizottság munkájáról
Dr. Baksai Róbert FB elnök tájékoztatta a megjelenteket, hogy a Felügyelő Bizottság november 8-án tartotta szokásos évi második ülését, melyen a fő téma a megyei kamara 2011. január – szeptember hónapok közötti gazdálkodásának áttekintése volt. Az FB tételesen átvizsgálta a kamara 2011. évre tervezett és az első 9 hónapban teljesített költségadatait. A tervezett bevételek összegének 96%-a már befolyt a kamarához, a kiadásoknak pedig 66%-a valósult meg. A bevételek alakulása annak ellenére kedvező, hogy egyes tételek nehezebben tervezhetők meg (pl. igazgatási szolgáltatási díjak), de az egyes tételek kompenzálják egymást.
A kiadásoknál pozitívum, hogy a szakcsoportok által felhasznált pénzösszegek a tavalyihoz képest nőttek, ez az élénkebb szakcsoporti élettel magyarázható.
A kiadásoknál pár kérdés felmerült:

· az MMK-nak utalandó összeg már most több a tervezettnél, s még az évben történik további utalás is: mi ennek az oka?

· az informatikai fejlesztésre szánt összeg túllépése miből adódik?

· kamaránk tartaléka kb. 19 millió Ft: ezt az összeget nem lenne célszerűbb több bankban tartani?

Végezetül az FB véleménye: eddig minden évben tartalékkal zártunk, az idei év nullszaldósra lett tervezve. Szerintünk nem lenne nagy probléma, ha az idei mérleget kisebb mínusszal zárnánk.
Bartal György válaszai:

· az MMK részére történő többlet-kifizetés adódhat abból is, hogy a költségvetés tervezésekor még kérdéses volt, hogy az igazgatási szolgáltatási díjak után kell-e 15%-ot fizetni az országos kamara részére. A következő ülésre utánanézek, mi lehet a többlet oka.
· az informatikai fejlesztésre beállított összeghez elfelejtettük az ÁFA-vonzatát is hozzáadni.

· véleményem szerint a tartalékainkat nem kellene több bankban tartani. Az éves gazdálkodásnál arra törekszünk, hogy a mérleg ne menjen át negatívba, az első 9 hónap adatait nézve, talán nyereséggel zárunk. A tartalékokat meg kellene őrizni.

Csejtei György elnökségi tag: el kellene gondolkodnunk a közel 20 millió Ft tartalék sorsáról. Jelenleg az ingatlanárak alacsonyak, saját irodát kellene vásárolni. Ez két okból lenne fontos: egyrészt a mostani irodánk bérleti díja minden évben emelkedik, éves szinten jelentős összeget fizetünk ki irodabérlet címén; másrészt, a pályázatok beadásánál minden esetben kérik csatolni a költségvetést is, amelyben ugyebár benne van a kamara tartaléka is. Kicsit visszatetsző, hogy pályázaton támogatást kérünk, s közben van tartalékunk.
Dr. Baksai Róbert: irodavásárlás esetén kérdés, hogy egyáltalán mekkora lakásra lenne szükség, mert irodának nem kell nagy terület. A bérleménynek is van előnye: pl. a jelenleginél szerencsés, hogy a havi egy elnökségi ülésre rendelkezésre áll tárgyaló, az irodahelyiség nagysága pedig megfelelő és elegendő.
3. Napirendi pont: Beszámoló az Oktatási Bizottság munkájáról
Dr. Neiger Róbert elnökségi tag: az Universitas-Győr Nonprofit Kft-vel közös szervezésben november 17-én lesz épületgépészeti kötelező továbbképzés, amely kamaránk tagjainak ingyenes. 

Az építési engedélyezéssel kapcsolatos szabadon választható továbbképzést szervezem, az előadókkal történt egyeztetés után az időpontként 2012. január 26. 15 órát jelöltük meg. A megyei Építész Kamarával is felvettem a kapcsolatot, szívesen fogadták a közös szervezésre irányuló kezdeményezést. A Kereskedelmi és Iparkamara ingyen biztosít egy kb. 30-40 fő befogadására alkalmas termet, s az előadók is díjazás nélkül vállalják a képzést, így az előadást mi is ingyenesként hirdethetjük meg tagjaink részére. Holnap elküldöm az MMK részére a pontérték megállapításához szükséges akkreditációs kérelmet. 

A jövő évi kötelező továbbképzések szervezése is folyamatban van.
Bartal György: a kamarai tagok jelzése alapján a kötelező továbbképzés általános modulja hiányzik többeknek. Ezt a modult előreláthatóan 2012. februárjában az Iparkamarával közösen megszervezzük a tagjaink részére díjmentesen, viszont legközelebb általános továbbképzést csak 4 év múlva tartunk.
A kötelező továbbképzés munkabiztonsági része az Universitas-Győr Nonprofit Kft-nél távoktatásban végezhető el.

Bartal György: a II. félévre kifizetendő tiszteletdíjak felosztására készítettem egy tervezetet (az anyag a jelenlévőknek kiosztásra került), ehhez kapcsolódóan kinek van hozzászólása, véleménye?
Csejtei György: Somfai András tagtársunk a Mérnök Műhely egyik anyagának elkészítéshez jelentős munkával járult hozzá, ezért kérem, hogy részére is kerüljön kifizetésre tiszteletdíj.

A jelenlévők a tiszteletdíj-felosztással és Csejtei György javaslatával egyetértettek, az egyhangú szavazással hozott határozat jelen emlékeztető 1. sz. mellékletét képezi.
4. Napirendi pont: Tagfelvételek, engedélyek, fellebbezések
A titkár távollétében Visi Renáta ismertette:

· 1 fő tagfelvételi kérelmét,

· 1 fő tagsági viszonyának felfüggesztése iránti kérelmét,

· 1 fő tagsági viszonyának megszüntetése iránti kérelmét

· a tervezői és szakértői jogosultságok meghosszabbítása iránti kérelmeket, amely 2 főt érint.
Az elnökség egyhangú szavazással 4 határozatot hozott, amelyek jelen emlékeztető 1. sz. mellékletét képezik.

Az elmúlt időszakban fellebbezés nem érkezett Kamaránkhoz.

5. Napirendi pont: Egyebek
Gyurkovics Zoltán elnökségi tag: bál ügyben utánanéztem, s azt a tájékoztatást kaptam, hogy a megyében a médiabálon kívül más nagyobb bál nem lesz 2012 januárjában. Ennek ismeretében a Mérnökbál időpontját ki kellene tűzni, s utána lehet kezdeni a szervezést.
Az időpontra vonatkozó javaslat: 2012. január 14.

Bartal György: emlékeztetőül: az évzáró elnökségi ülés időpontja: 2011. december 12., 13 óra, helyszín az Arany Szarvas Fogadó, ahol a különtermet már lefoglaltuk.

Csejtei György: 3 ügyről szeretnék említést tenni:

· a múltkori elnökségi ülésen említettük, hogy panasz érkezett a kamaránkhoz egyik tagtársunkra jogosultság nélküli tervezés miatt. Levelet írtunk az ügyben érintett – a tervpályázatot kiírt – Csornai Polgármesteri Hivatalnak, ahol az ügy kivizsgálásra került, mely eredményeként szerződést bontottak a panaszolt tagtárssal.
· a múlt héten az Érdekérvényesítő Bizottság 6 építésfelügyeleti ellenőrzésen vett részt. A Belügyminisztérium korábbi kérésének – miszerint szigorúbban kellene ellenőrizni az előregyártott vasbeton szerkezetek összeszerelését – eleget téve, az ellenőrzésekbe statikus kollégát is bevontunk.

· szeptember 29-én egy soproni építkezésnél építésfelügyeleti ellenőrzés volt, melyen többek között kifogásolták, hogy az ügybeni építkezés felelős műszaki vezetője a tevékenységét megfelelő jogosultság hiányában nem végezhette volna. Kamaránk a felelős műszaki vezető jogosultságát átvizsgálta, s kiderült, hogy az általunk kiadott határozatban került elírásra a jogosultsági kód. Ezt a hibát egy kijavító határozattal helyrehoztuk, s erről tájékoztattuk az Építésfelügyeletet is.
Szalai Kálmán EFB elnök: a folyamatban lévő etikai ügyben az Etikai-fegyelmi Bizottság a múlt héten megbeszélést tartott, melynek az eredménye: a bizottság a panaszoltat fegyelmi tárgyalás nélküli figyelmeztetésben részesítette. Egyébiránt dicsérettel illette a kamarai élet és gazdálkodás jobbítása, valamint a törvényesség betartása érdekében végzett tevékenységéért.

Egyéb napirendi pont nem lévén, az elnök az ülést bezárja.
- kmf. –
	Bartal György
	Visi Renáta

